[pic] | EURÓPSKA KOMISIA |

Brusel, 21.9.2010

KOM(2010) 495 v konečnom znení

OZNÁMENIE KOMISIE RADE

Posúdenie opatrení, ktoré prijali Litva a Rumunskov nadväznosti na odporúčania Rady zo 16. februára 2010 s cieľom odstrániť nadmerný deficit verejných financií

OZNÁMENIE KOMISIE RADE

Posúdenie opatrení, ktoré prijali Litva a Rumunskov nadväznosti na odporúčania Rady zo 16. februára 2010 s cieľom odstrániť nadmerný deficit verejných financií

1. UPLATňOVANIE PAKTU O STABILITE A RASTE V SÚčASNEJ KRÍZOVEJ SITUÁCII

Prevažná väčšina členských štátov EÚ v súčasnosti čelí deficitu verejných financií, ktorý je vyšší ako referenčná hodnota 3 % HDP stanovená v Zmluve o fungovaní Európskej únie (ZFEÚ). Toto často výrazné zhoršenie deficitu, ako aj stav zadlženosti, je potrebné vnímať v kontexte bezprecedentnej globálnej finančnej krízy a poklesu hospodárskeho rastu v rokoch 2008 a 2009. Pôsobí tu niekoľko faktorov. Po prvé, hospodársky pokles priniesol so sebou klesajúce príjmy z daní a rastúce výdavky na sociálne dávky (napríklad na dávky v nezamestnanosti). Po druhé, keďže Komisia uznala, že rozpočtové politiky zohrávajú v súčasnej mimoriadnej hospodárskej situácii dôležitú úlohu, členské štáty vykonali Európsky plán na ozdravenie hospodárstva (EPOH). Podľa tohto plánu by sa tento stimul mal diferencovať podľa jednotlivých členských štátov s cieľom odzrkadľovať ich rôzne postavenie so zreteľom na udržateľnosť verejných financií a konkurencieschopnosť. Napokon, niekoľko členských štátov prijalo opatrenia zamerané na stabilizáciu finančného sektora, z ktorých niektoré majú vplyv na stav zadlženosti alebo predstavujú riziko vyššieho deficitu a zadlženosti v budúcnosti, hoci časť nákladov vynaložených na podporu z verejných zdrojov by sa mohla v budúcnosti vrátiť.

V októbri 2009 Európska rada využijúc prvé známky ozdravenia hospodárstva prijala stratégiu skončenia rozpočtovej angažovanosti založenú na týchto zásadách: i) Táto stratégia by sa mala koordinovať vo všetkých krajinách v rámci konzistentného vykonávania Paktu o stabilite a raste. ii) V pravý čas treba od fiškálnej stimulácie upustiť. Za predpokladu, že v predpovediach Komisie sa bude aj naďalej uvádzať, že ozdravenie hospodárstva sa posilňuje a stáva sa samoudržateľným, fiškálna konsolidácia vo všetkých členských štátoch EÚ by sa mala začať najneskôr v roku 2011. Mali by sa zohľadniť špecifické situácie jednotlivých krajín a v mnohých krajinách by sa malo začať s konsolidáciou skôr. iii) Vzhľadom na tieto problémy by plánované tempo fiškálnej konsolidácie malo byť ambiciózne a vo väčšine členských štátov bude musieť v štrukturálnom vyjadrení podstatne presiahnuť hranicu 0,5 % HDP ročne. iv) Dôležité politiky sprevádzajúce skončenie rozpočtovej angažovanosti budú zahŕňať posilnené rámce vnútroštátnych rozpočtov na podporu dôveryhodnosti konsolidačných stratégií a opatrení na podporu dlhodobej rozpočtovej udržateľnosti, ako sa zdôrazňuje v Pakte o stabilite a raste. Popritom by sa malo posilniť úsilie o štrukturálne reformy, aby sa zvýšila produktivita a podporili dlhodobé investície. Tieto zásady pre stratégiu skončenia rozpočtovej angažovanosti sa zaviedli v odporúčaniach vydaných v súvislosti s postupmi pri nadmernom deficite, ako aj v najnovších ročných hodnoteniach programov stability a konvergenčných programov. Lehoty na korekciu a požadované štrukturálne úsilie sa diferencovali podľa jednotlivých členských štátov so zreteľom na ich špecifické podmienky.

Stimulačné opatrenia prijaté v kontexte EPOH spojené s opatreniami prijatými na stabilizáciu finančného sektora zabránili hospodárskemu kolapsu a položili základy ozdravenia. V predpovedi útvarov Komisie z jari 2010 sa potvrdzuje, že výhľady na postupné ozdravenie sú v súlade s ustúpením od fiškálneho stimulu.

16. februára 2010 Rada adresovala (revidovala) odporúčania v súlade s článkom 126 ods. 7 ZFEÚ Litve a Rumunsku s cieľom odstrániť nadmerný schodok do konca roku 2012[1]. Tieto odporúčania sa zakladali na predpovedi útvarov Komisie z jesene 2009 a na dohodnutých zásadách stratégie skončenia rozpočtovej angažovanosti. Rada v nadväznosti na odporúčaniach stanovila lehotu na prijatie účinných opatrení na 16. augusta 2010.

Podľa nariadenia (ES) č. 1467/97[2] a revidovaného kódexu správania[3] by mal členský štát zvážiť prijatie účinných opatrení, ak konal v súlade s odporúčaním podľa článku 126 ods. 7 ZFEÚ. V kódexe správania sa uvádza, že pri posudzovaní účinných opatrení by sa malo predovšetkým zvážiť, či príslušný členský štát dosiahol ročné zlepšenie svojho cyklicky upraveného salda bez jednorazových a iných dočasných opatrení, ktoré pôvodne odporúčala Rada. V prípade, že zaznamenaná korekcia je nižšia, ako sa odporúčalo, mala by sa vykonať dôkladná analýza dôvodov tohto rozdielu. V prípade viacročnej korekcie sa v kódexe správania uvádza, že posúdenie by sa malo zamerať najmä na opatrenia prijaté s cieľom zabezpečiť primeranú fiškálnu úpravu v roku nasledujúcom po zistení nadmerného deficitu.

Komisia v tejto súvislosti uskutočnila posúdenie opatrení, ktoré prijali Litva a Rumunsko v nadväznosti na odporúčania Rady[4].

Konkrétne v prípade Rumunska vďaka vykonávaniu dodatočných opatrení fiškálnej konsolidácie v každoročnej výške približne 5 % HDP sa môže podariť splniť cieľ deficitu verejných financií, ktorý sa odsúhlasil na rok 2010 v súvislosti s programom viacstrannej finančnej pomoci. Veľké sumy prenesené z konsolidačných opatrení z roku 2010 a plánované dodatočné úspory na strane výdavkov by mali v roku 2011 umožniť ďalšie zníženie deficitu pod hodnotu 5 % HDP. Prijaté opatrenia sú dôležitým krokom k obnoveniu udržateľnej fiškálnej pozície a makroekonomickej stability. Zároveň existuje významné riziko. Zásadný význam bude mať predovšetkým to, aby sa opatrenia fiškálnej konsolidácie ponechali v účinnosti a aby sa ich vplyv nezmenšoval inými opatreniami. Príslušné orgány by okrem toho mali naďalej pokračovať v dôslednom vykonávaní reforiem, ktoré sa odsúhlasili v súvislosti s programom viacstrannej finančnej pomoci.

Litva vykonala významné korekčné fiškálne opatrenia podľa plánu stanoveného v rozpočte na rok 2010 a odhaduje sa, že vďaka týmto opatreniam sa dosiahnu úspory nad úroveň 3 % HDP. Príslušné orgány súbežne prijali niekoľko opatrení na rok 2011 a podrobne vypracovali stratégiu konsolidácie potrebnú na korekciu nadmerného deficitu do roku 2012, podľa odporúčania Rady. V nadchádzajúcich rokoch je však stále potrebné uskutočniť výraznú korekciu. Do rozpočtu na rok 2011 by sa mali začleniť ďalšie dôležité opatrenia, čím by sa zároveň nahradili dočasné opatrenia dlhodobejšími a štrukturálnejšími opatreniami. Ak budú hospodárske a rozpočtové podmienky lepšie ako sa očakáva, bude dôležité zamerať sa na zrýchlenie konsolidácie a presiahnutie cieľov. Vítané sú návrhy na posilnenie vykonateľnosti strednodobého fiškálneho rámca a monitorovania plnenia rozpočtu, ako aj štrukturálnych reforiem (najmä systému sociálneho zabezpečenia), ale požaduje sa, aby rumunské orgány svoje úsilie v uvedených oblastiach zintenzívnili.

Komisia sa na základe vyššie uvedeného posúdenia domnieva, že v súčasnosti nie sú v postupe pri nadmernom deficite potrebné ďalšie kroky.

2. LITVA

2.1. Postup pri nadmernom deficite a najnovšie odporúčania

Rada prijala 7. júla 2009 rozhodnutie, v ktorom sa uvádza, že v Litve existuje nadmerný deficit podľa článku 104 ods. 6 Zmluvy o založení Európskeho spoločenstva (ďalej len „Zmluva o ES“). Posledné odporúčanie Rady podľa článku 126 ods. 7 ZFEÚ bolo prijaté 16. februára 2010[5].

Rada odporučila Litve odstrániť súčasný nadmerný deficit do roku 2012. Na spoľahlivé a udržateľné zníženie deficitu verejných financií pod hodnotu 3 % HDP by litovské orgány mali prijať opatrenia so strednodobým výhľadom. S týmto cieľom by litovské orgány konkrétne mali: a) nekompromisne vykonať korekčné opatrenia plánované v rozpočte na rok 2010 a v prípade potreby prijať ďalšie opatrenia s cieľom dosiahnuť plánovanú konsolidáciu; b) zaručiť priemerné ročné fiškálne úsilie na úrovni aspoň 2,25 % HDP počas rokov 2010 – 2012, najmä obmedzovaním primárnych bežných výdavkov; c) špecifikovať a prijať ďalšie opatrenia potrebné na dosiahnutie korekcie nadmerného deficitu do roku 2012, ak to umožnia cyklické podmienky, a zrýchliť zníženie deficitu, ak sa hospodárske alebo rozpočtové podmienky zlepšia oproti súčasným očakávaniam, s týmto cieľom prijať a urýchlene vykonať plánované štrukturálne reformy, ktoré prinesú významné rozpočtové úspory.

Na obmedzenie rizík pri korekcii by litovské orgány mali zlepšiť strednodobý rozpočtový rámec, posilniť fiškálne riadenie a transparentnosť a upevniť disciplínu v oblasti výdavkov prostredníctvom vymáhateľných stropov, ako aj zlepšiť monitorovanie plnenia rozpočtu počas roka. Strednodobý rozpočtový rámec treba posilniť zavedením potrebných výhľadových prvkov a mechanizmov s cieľom zabrániť opakovaniu cyklických výkyvov.

Rada stanovila litovskej vláde lehotu na prijatie účinných opatrení na vykonanie odporúčanej fiškálnej konsolidácie v roku 2010, ako sa plánuje v rozpočte na rok 2010, na 16. augusta 2010, dokedy musí litovská vláda zároveň vypracovať stratégiu konsolidácie, ktorá bude nevyhnutná na dosiahnutie pokroku smerom k odstráneniu nadmerného deficitu. Pri posudzovaní účinných opatrení sa zohľadní hospodársky vývoj v porovnaní s hospodárskym výhľadom uvedeným v predpovedi útvarov Komisie z jesene 2009.

2.2. Posúdenie prijatých účinných opatrení

Podľa predpovede útvarov Komisie z jari 2010 sú vyhliadky na skutočnú činnosť v Litve priaznivejšie, ako sa očakávalo v období, keď Rada vydala svoje odporúčania vo februári 2010. Po období veľmi kritickej recesie v roku 2009, keď sa reálny HDP znížil o 14,8 %, podľa očakávaní v roku 2010 klesne hodnota HDP o 0,6 % a v roku 2011 jeho hodnota stúpne o 3,2 %, zatiaľ čo útvary Komisie predpovedali pokles o 3,9 % a rast o 2,5%. Očakávané ozdravenie litovského hospodárstva sa nedávno potvrdilo, keďže sa v druhom štvrťroku 2010 zaznamenal pozitívny ročný rast (+1,3 %).

Deficit verejných financií dosiahol 8,9 % HDP v dôsledku veľmi výrazného hospodárskeho poklesu a napriek významným konsolidačným opatreniam vo výške asi 8 % HDP prijatých počas roku 2009, ale bol to stále lepší výsledok ako 9,8 % HDP, ktoré očakávali útvary Komisie a litovské orgány na jeseň 2009. Túto skutočnosť možno vysvetliť znížením pomeru výdavkov takmer o 3 percentuálne body HDP, čo sa čiastočne vyvážilo nižším pomerom príjmov o 2 percentuálne body v porovnaní s očakávaniami.

Pokiaľ ide o rok 2010, litovské orgány podľa odporúčaní Rady všeobecne vykonávali opatrenia na zníženie deficitu plánované v rozpočte na rok 2010. Príslušné orgány v priebehu roka vykonali významný balík úspor vo výške 3 % HDP zahrnutý do rozpočtu na rok 2010. Podľa očakávaní sa uskutočnili rozsiahle zníženia výdavkov, najmä pokiaľ ide o bežné výdavky vlády (1,7 % HDP), najmä vrátane miezd vo verejnom sektore a sociálnych dávok ako dôchodky a materské dávky (1,3 % HDP). Na strane príjmov ukázalo v septembri 2009 svoj celoročný účinok zvýšenie DPH (0,7 % HDP), zníženie podnikovej dane z príjmu a niektoré zvýšenia v nedaňových príjmoch. Pri ďalších výdavkových položkách, napríklad pri úrokových splátkach a kapitálových výdavkoch, možno rátať so zvýšením niektorých výdavkových položiek v dôsledku spolufinancovania fondov EÚ z vnútroštátnych prostriedkov. Cieľový deficit 9,5 %, ktorý bol pôvodne stanovený v rozpočte na rok 2010, sa zmenil na 8,1 % HDP v konvergenčnom programe z februára 2010, pričom sa zohľadnil jednoznačne priaznivejší hospodársky vývoj v porovnaní s predpokladmi v rozpočte. Podľa jarnej predpovede útvarov Komisie z roku 2010 sa predpokladá o niečo vyšší deficit na úrovni 8,4 % HDP. Rozdiel s novým oficiálnym cieľom vznikol hlavne v dôsledku nižšieho nominálneho rastu predpokladaného v jarnej predpovedi. Celkovo sa rozpočtové výsledky javia o trochu lepšie ako sa plánovalo a zdá sa, že sa splnil rozpočtový cieľ, ktorý litovské orgány stanovili v konvergenčnom programe vo februári 2010.

Výpočet fiškálneho úsilia litovských orgánov výrazne ovplyvnili rozsiahle revízie potenciálneho rastu vychádzajúceho z mohutného rastu litovského hospodárstva pred krízou. Najnovšie odhady s použitím štandardných metodík pravdepodobne výrazne podhodnocujú štrukturálne úsilie v týchto výnimočných podmienkach, pretože vedú k pomerne miernemu zhoršeniu v produkčnej medzere v roku 2010 a zrejme v plnej miere neodzrkadľujú správanie rozpočtových komponentov v tomto nanajvýš extrémnom cykle. Znamená to, že iba okrajová časť pokračujúceho zhoršovania verejných príjmov a výdavkov sa prisudzuje cyklickej zložke. S ohľadom na slabé zlepšenie nominálneho salda rozpočtu očakávané v roku 2010 opísané účinky vyvolajú zmenu štrukturálneho salda v roku 2010 len o ⅓ % HDP. Najnovšie odhady vývoja príjmov však naznačujú, že v roku 2010 dosiahne zhoršenie situácie takmer 2 % HDP, napriek tomu, že vláda prijala diskrečné opatrenia na zvýšenie príjmov, aby obmedzila ich pokles. Vláde sa zároveň podarilo znížiť celkové výdavky, a to napriek cyklickému zvýšeniu výdavkov v oblasti nezamestnanosti. Z uvedených úvah a odhadovaného fiškálneho dosahu (vypočítaného s použitím metódy zdola nahor) konsolidačných opatrení prijatých v rozpočte na rok 2010 a v súčasnosti vykonávaných vyplýva, že štrukturálne úsilie v roku 2010 by mohlo podľa odporúčania Rady (v priemere v rokoch 2010 – 2012) dosiahnuť priemerné hodnoty takmer 2¼ % HDP, ak nie vyššie.

Napriek rozsiahlej fiškálnej konsolidácii, ktorá sa vykonávala už v rokoch 2009 a 2010, budú potrebné ďalšie výrazné zmeny v nasledujúcich rokoch, aby sa do roku 2012 dosiahla korekcia nadmerného deficitu. V tejto súvislosti je rozpočet na rok 2011 dôležitým krokom k uskutočneniu podstatnej časti nevyhnutnej konsolidácie. Litovské orgány už niekoľko opatrení na rok 2011 prijali, ešte pred prípravami rozpočtu na rok 2011, väčšina z nich je však iba pokračovaním existujúcich opatrení a niektoré majú iba dočasnú platnosť. Znižovanie platov zamestnancov verejnej správy, ku ktorému v roku 2009 došlo niekoľkokrát a pri ktorom bol znížený základ a koeficienty, sa predĺžilo do roku 2011, aby sa i naďalej pokračovalo v úsporách dosiahnutých v poslednom roku, ktoré sa odhadujú vo výške 0,5 % HDP, hoci ostávajú pochybnosti o ďalšom pokračovaní v budúcnosti, ak sa hospodárske podmienky zlepšia. Predĺžilo sa aj obmedzenie prevodov do dôchodkových fondov druhého piliera, ktoré sa predtým vzťahovalo len na obdobie 2009 – 2010, pokým sa nezlepší hospodárska situácia. V krátkodobom horizonte to predstavuje asi 0,6 % HDP, hoci sa tým nepriaznivo ovplyvňuje dlhodobú udržateľnosť verejných financií, a pretože ide o dočasné opatrenie, neprispieva k štrukturálnej konsolidácii. Predĺžilo sa aj poskytovanie nemocenských dávok (0,1 % HDP). Popri predĺžení platnosti opatrení, o ktorom sa rozhodlo už v predchádzajúcich rokoch, rozpočtové úspory sa dosiahnu prostredníctvom niektorých štrukturálnych zmien, ku ktorým patrí zníženie materských dávok od júla 2011. Táto zmena by mala podľa odhadov priniesť úspory vo výške asi 0,35 % HDP v roku 2011 a asi 0,7 % HDP ročne v nasledujúcich rokoch. Keďže uvedené opatrenia presahujúce platnosť predchádzajúcich úsporných krokov už Komisia zahrnula do jarnej predpovede svojich útvarov, s výnimkou zníženia prevodov do dôchodkových fondov druhého piliera, doteraz prijaté opatrenia podstatne nezmenili prognózy Komisie týkajúce sa deficitu v roku 2011 a zdá sa potrebné prijať ďalšie opatrenia vo výške asi 1⅔ % HDP, aby sa v roku 2011 mohla dosiahnuť požadovaná konsolidácia. Rozpočet na rok 2011 by mal obsahovať ďalšie konsolidačné opatrenia, aby sa dosiahol deficit verejných financií 6 % HDP, čo je v súlade s cieľovou hodnotou stanovenou v konvergenčnom programe z februára 2010, a aby sa splnilo odporúčanie Rady.

Nahradenie dočasných opatrení trvalejšími a štrukturálnejšími opatreniami by prispelo k zlepšeniu kvality konsolidácie, čím by sa podporila dlhodobá udržateľnosť verejných financií. Okrem toho so zreteľom na rozsiahlu zmenu v nadchádzajúcich rokoch bude dôležité, aby sa vláda zamerala na zrýchlenie konsolidácie a presiahnutie cieľov, pokiaľ sa ukáže, že hospodárske a rozpočtové podmienky sú lepšie, ako sa pôvodne očakávalo. Nasledujúci konvergenčný program by mal poskytnúť dôležité podrobnosti rozpočtovej stratégie na podporu nevyhnutnej konsolidácie do roku 2012.

Cieľom konvergenčného programu z februára 2010 je postupné znižovanie deficitu na 3 % HDP v lehote stanovenej Radou, t. j. do roku 2012. Aby sa tento cieľ dosiahol, plánuje sa kvantifikované konsolidačné úsilie na strane príjmov a výdavkov v rozpočte, je však potrebné, aby ich sprevádzali osobitné opatrenia podľa odporúčania Rady.

Pokiaľ ide o odporúčanie Rady posilniť rozpočtový rámec v strednodobom horizonte, vypracoval sa nový koncepčný dokument o reforme rozpočtového plánovania a rámci plnenia rozpočtu, o ktorom sa v súčasnosti diskutuje a ktorý má byť predložený na jeseň 2010. Diskutuje sa najmä o viacerých opatreniach na zvýšenie transparentnosti a monitorovanie rozpočtového procesu na základe predkladania a uverejňovania ukazovateľov rozpočtu verejných financií založených na klasifikáciách ESA 95. Do procesu prípravy rozpočtu sa zahrnuli ukazovatele koncepcie fiškálnej politiky a fiškálneho impulzu. Aby sa posilnilo vykonávanie, navrhuje sa zaviesť automatický záväzok uskutočňovať antiinflačnú fiškálnu politiku na základe ukazovateľov produkčnej medzery. Je potrebné posilniť vykonávanie týchto opatrení, hlavne čo sa týka monitorovania plnenia rozpočtu, ako aj posilnenia viacročného rozpočtového rámca, aby sa zaručil súlad s odporúčaním Rady počas nasledujúcich rokov.

Podľa odporúčania Litva takisto ďalej napreduje pri vykonávaní štrukturálnych reforiem. Koncepčný dokument o reforme sociálneho zabezpečenia bol prijatý v júni 2010; reforma by sa mala realizovať v dvoch štádiách. Prvé štádium sa takmer končí a popri iných opatreniach zahŕňa postupné zvyšovanie dôchodkového veku do roku 2012 s cieľom upevniť dlhodobú udržateľnosť verejných financií. Parlament bude o tomto opatrení hlasovať na jeseň.

Litovské orgány 27. augusta 2010 predložili dobrovoľnú správu týkajúcu sa opatrení prijatých v nadväznosti na odporúčanie Rady z februára 2010. Správa sa zaoberá opatreniami vykonanými v roku 2010, ktoré by umožnili dosiahnuť plánovanú konsolidáciu, obsahuje návrhy opatrení pripravovaných v súvislosti s prijatím rozpočtu na rok 2011 a potvrdzuje záväzok prijať ďalšie opatrenia s cieľom korekcie deficitu do roku 2012. Poskytla zároveň informácie o pokroku dosiahnutom v štrukturálnych reformách a o posilňovaní strednodobého rozpočtového rámca.

2.3. Závery

Vychádzajúc z aktuálnych informácií sa zdá, že Litva prijala opatrenia predstavujúce primeraný pokrok smerom k náprave nadmerného deficitu v časovom limite stanovenom Radou. Litva predovšetkým v roku 2010 vykonala významné korekčné fiškálne opatrenia podľa plánu stanoveného v rozpočte na rok 2010 a odhaduje sa, že vďaka týmto opatreniam sa dosiahnu úspory nad úroveň 3 % HDP.

Keďže v nasledujúcich rokoch sú potrebné ďalšie výrazné zmeny, aby sa deficit znížil pod 3 % HDP v roku 2012, bude v nasledujúcich rokoch nutné podporiť plánovanú konsolidáciu ďalšími opatreniami. Litovské orgány už prijali niekoľko opatrení na rok 2011 a podrobne vypracovali stratégiu konsolidácie potrebnú na korekciu nadmerného deficitu do roku 2012, t. j. podľa odporúčania Rady. Rozpočet na rok 2011, ktorý sa má prijať na jeseň by mal obsiahnuť ďalšie podstatné a trvalé opatrenia, ktoré sú potrebné na splnenie fiškálnych cieľov uvedených v konvergenčnom programe. Nahradenie dočasných opatrení trvalejšími a štrukturálnejšími opatreniami by prispelo k zlepšeniu kvality konsolidácie, čím by sa podporila dlhodobá udržateľnosť verejných financií.

Okrem toho v súlade s odporúčaním Rady a so zreteľom na rozsiahlu zmenu v nadchádzajúcich rokoch bude dôležité, aby sa vláda zamerala na zrýchlenie konsolidácie a presiahnutie cieľov, pokiaľ sa ukáže, že hospodárske a rozpočtové podmienky sú lepšie, ako sa pôvodne očakávalo. Litovské organy začali s činnosťou, ktorej cieľom je posilniť uplatniteľnosť strednodobého fiškálneho rámca a monitorovanie plnenia rozpočtu. Vláda zároveň uskutočňovala štrukturálne reformy, najmä reformu systému sociálneho zabezpečenia, čo by malo posilniť dlhodobú udržatelnosť verejných financií. Tieto opatrenia sú vítané a litovské orgány sa vyzývajú, aby posilnili svoje úsilie v týchto oblastiach.

Komisia sa na základe vyššie uvedeného posúdenia domnieva, že v súčasnosti nie sú v postupe pri nadmernom deficite v Litve potrebné ďalšie kroky. Komisia bude naďalej pozorne monitorovať vývoj rozpočtu v Litve v súlade so zmluvou a s Paktom o stabilite a raste, najmä vzhľadom na krehký stav verejných financií.

Porovnanie kľúčových makroekonomických a rozpočtových prognóz

2007 | 2008 | 2009 | 2010 | 2011 | 2012 |

Reálny HDP (zmena v %) | KOM | 9,8 | 2,8 | -15,0 | -0,6 | 3,2 | neuv. |

CP | neuv. | 2,8 | -15,0 | 1,6 | 3,2 | 1.2 |

Produkčná medzera1 (% potenciálneho HDP) | KOM | 10,1 | 9,0 | -8,2 | -8,6 | -6,4 | neuv. |

KP | n.a. | 8,8 | -7,7 | -5,9 | -2,9 | -1.7 |

Saldo verejných financií (% HDP) | KOM | -1,0 | -3,3 | -8,9 | -8,4 | -8,5 | neuv. |

KP | n.a. | -3,2 | -9,1 | -8,1 | -5,8 | -3.0 |

Primárne saldo (% HDP) | KOM | -0,3 | -2,6 | -7,9 | -6,8 | -6,6 | neuv. |

KP | neuv. | -2,6 | -7,8 | -6,2 | -3,6 | -0.6 |

Cyklicky upravené saldo1 (% of GDP) | KOM | -3,7 | -5,7 | -6,7 | -6,1 | -6,8 | neuv. |

KP | neuv. | -5,6 | -7,0 | -6,5 | -5,0 | -2.6 |

Štrukturálne saldo2 (% HDP) | KOM | -3,1 | -5,6 | -7,1 | -6,8 | -6,8 | neuv. |

KP | neuv. | -6,0 | -7,2 | -6,8 | -4,8 | -2.3 |

Hrubý dlh verejných financií (% HDP) | KOM | 16,9 | 15,6 | 29,3 | 38,6 | 45,4 | neuv. |

KP | neuv. | 15,6 | 29,5 | 36,6 | 39,8 | 41,0 |

Poznámky: 1 Produkčné medzery a cyklicky upravené saldá podľa programov prepočítané útvarmi Komisie na základe informácií v programoch. 2 Cyklicky upravené saldo bez jednorazových a iných dočasných opatrení. Zdroje: Predpoveď útvarov Komisie z jari 2010 (KOM) a aktualizácia konvergenčného programu (KP) z februára 2010 |

3. RUMUNSKO

3.1. Postup pri nadmernom deficite a najnovšie odporúčania

Rada 7. júla 2009 rozhodla, že v Rumunsku existuje nadmerný deficit v súlade s článkom 104 ods. 6 Zmluvy o ES. Posledné odporúčanie Rady podľa článku 126 ods. 7 ZFEÚ bolo prijaté 16. februára 2010[6].

Rada odporučila Rumunsku, aby do roku 2012 odstránilo súčasný nadmerný deficit. Rumunské orgány by mali znížiť deficit verejných financií pod úroveň 3 % HDP dôveryhodným a udržateľným spôsobom prostredníctvom prijatia opatrení v strednodobom rámci. Na tento účel by Rumunsko konkrétne malo: a) v roku 2010 vykonať fiškálne opatrenia, ako sa plánuje v zákone o rozpočte, a v rokoch 2011 a 2012 pokračovať v konsolidácii; b) zabezpečiť priemerné ročné fiškálne úsilie v rozsahu 1,75 % HDP v období rokov 2010 – 2012, c) špecifikovať opatrenia potrebné na dosiahnutie korekcie nadmerného deficitu do roku 2012, ak to umožnia cyklické podmienky, a urýchliť znižovanie deficitu, ak sa oproti súčasným očakávaniam hospodárske alebo rozpočtové podmienky zlepšia.

Na obmedzenie rizík pri korekcii by Rumunsko malo takisto pokračovať vo vykonávaní opatrení na zlepšenie fiškálneho riadenia schválených v rámci viacstranného programu finančnej pomoci. Rada sa domnieva, že prijatím a vykonávaním zákona o fiškálnej zodpovednosti by sa významne zlepšila dôveryhodnosť a predvídateľnosť verejných financií okrem iného aj prostredníctvom vytvorenia fiškálnej rady, stanovenia záväzného strednodobého rozpočtového rámca, zabezpečenia realistickejších prognóz príjmov a určenia limitov rozpočtových revízií počas roka. Rada odporučila, aby Rumunské orgány prijali a vykonávali návrh dôchodkovej reformy, ktorým sa zlepší dlhodobá udržateľnosť verejných financií pri zaručení primeranej miery náhrad.

Rada stanovila Rumunsku lehotu (16. august 2010) na prijatie účinných opatrení na vykonávanie opatrení fiškálnej konsolidácie v roku 2010, ako sa plánuje v rozpočte na rok 2010, a na navrhnutie konsolidačnej stratégie zameranej na korekciu nadmerného deficitu. Konštatovala zároveň, že pri posudzovaní účinných opatrení sa bude zohľadňovať hospodársky vývoj v porovnaní s hospodárskym výhľadom uvedeným v predpovedi útvarov Komisie z jesene 2009.

3.2. Posúdenie prijatých účinných opatrení

V júli 2010 útvary Komisie aktualizovali svoju makroekonomickú predpoveď pre Rumunsko, ktorú vypracovali v rámci vykonávania programu viacstrannej (EÚ, IMF, WB – Svetová banka) finančnej pomoci. Podľa novej prognózy sa reálny HDP tento rok zníži o 1,9 %, čo je výrazná zmena smerom dole v porovnaní s 0,5 % rastom HDP, ako ho vo svojej predpovedi predpokladali útvary Komisie, a s 1,3 % rastom očakávaným v období, keď bola na jeseň 2009 uverejnená predpoveď útvarov Komisie v súlade s článkom 126 ods. 7 ZFEÚ. Horšie hospodárske podmienky, ako sa pôvodne očakávalo, odrážajú nepriaznivý vplyv finančných otrasov v regióne v prvých dvoch štvrťrokoch roku 2010, povodne v severnej časti Rumunska na jar a očakávané krátkodobé účinky požiadaviek dodatočných opatrení fiškálnej konsolidácie, ktoré vláda vykonala v júli 2010. V júli 2010 útvary Komisie rovnako revidovali prognózu rastu v roku 2011 smerom nadol na 1,5 % z 2,6 % odhadovaných v období, keď sa vydalo odporučenie podľa článku 126 ods. 7.

Opatrenia fiškálnej konsolidácie zahrnuté do zákonu o rozpočte na rok 2010 sa vykonali podľa plánu. Tieto opatrenia však nepriniesli očakávané úspory a so zhoršujúcimi sa hospodárskymi podmienkami sa ďalej zhoršovala aj fiškálna situácia. Počas viacstrannej misie finančnej pomoci v máji 2010 sa ukázalo, že pokiaľ sa nezmenia politiky, cieľ dosiahnuť deficit verejných financií na úrovni 6,4 % sa ani zďaleka nesplní (o 3 percentuálne body HDP), a to najmä v dôsledku veľmi zlých výsledkov týkajúcich sa príjmov. Cieľový deficit verejných financií na rok sa zvýšil na 7,3 % HDP. Aby sa dosiahol revidovaný cieľ, rumunské orgány prijali ďalšie konsolidačné opatrenia, medziiným aj 25 % zníženie miezd vo verejnom sektore, 15 % zníženie výdavkov na sociálne účely okrem dôchodkov a zvýšenie základnej sadzby DPH z 19 % na 24 %.Rumunské orgány sa okrem toho rozhodli, že znížia výdavky na tovar a služby o 10 %, a od 1. júna 2010 zastavili predčasné odchody do dôchodku do okamihu, keď nadobudne účinnosť dôchodková reforma (1. januára 2011).Rozšírili sa sociálne dávky/príspevky na sociálne zabezpečenie a základy dane z príjmu fyzických osôb a zaviedla sa daň z obratu pre dodávateľov a distribútorov v zdravotníctve. Rumunské orgány sa zároveň zaviazali, že po zrušení vyše 25 000 pracovných miezd v prvej polovici roku 2010 budú v nadchádzajúcich mesiacoch ďalej znižovať počet zamestnancov. Vďaka konsolidačným opatreniam v každoročnej výške 5 % HDP schváleným od prijatia odporúčania Rady vo februári 2010 by za predpokladu dôsledného plnenia rozpočtu mohli krajinu priviesť späť na cestu splnenia revidovaného cieľa rozpočtu verejných financií na rok 2010.

Vláda sa usiluje o ďalšie zníženie deficitu verejných financií v roku 2011 pod úroveň 5 % HDP. Ak sa súbor opatrení fiškálnej konsolidácie vykonaný v roku 2010 bude uplatňovať v plnej miere aj naďalej, mali by prevedené sumy získané vďaka fiškálnym konsolidačným opatreniam (asi 2,5 % HDP) a plánované ďalšie úspory na strane výdavkov (v roku 2011 majú rumunské orgány v úmysle reformovať systém sociálnej pomoci, znížiť dotácie do oblasti energetiky, zmraziť nominálne dôchodky a ďalšie znižovanie počtu zamestnancov vo verejnej správe) pri dôslednom plnení rozpočtu stačiť k dosiahnutiu tohto cieľa. Celkovo možno konštatovať, že pri nezmenenej politike by mali konsolidačné opatrenia prijaté a plánované rumunskými orgánmi viesť k zlepšeniu štrukturálneho salda približne o 3 % HDP v rokoch 2010 a 2011, čo prevyšuje priemernú úroveň 1¾ % odporúčanú Radou.

Strednodobá rozpočtová stratégia na roky 2011 – 13 stanoví v súlade s odporúčaním Rady cieľový deficit na rok 2012 vo výške 3 % HDP. Ak sa v plnej miere vykonajú fiškálne konsolidačné opatrenia na roky 2010 – 2011 a výdavky v roku 2012 sa primerane obmedzia, zdá sa, že tento cieľ možno dosiahnuť. Ak sa má celkový deficit verejných financií znížiť na 3 % HDP, bude za splnenia uvedených predpokladov v roku 2012 potrebné fiškálne úsilie – merané zlepšením štrukturálneho salda – vo výške približne 1 % HDP.

Súčasne s fiškálnou konsolidáciou dosiahlo Rumunsko veľký pokrok pri vykonávaní fiškálnych reforiem. Parlament prijal 30. marca 2010 zákon o fiškálnej zodpovednosti. Vytvorila sa fiškálna rada, ktorá už vykonáva svoju činnosť – v lete preskúmala strednodobú rozpočtovú stratégiu. Vláda prijala návrh dôchodkovej reformy, ktorá by sa mala schváliť v parlamente do polovice septembra. Reformou by sa podstatne zlepšila dlhodobá udržateľnosť verejných financií a zároveň by ostali zachované minimálne sociálne štandardy. Dosiahol sa pokrok aj v súvislosti s reformou miezd vo verejnom sektore, ale stále ešte zostáva prijať dôležité súvisiace právne predpisy.

Rumunské orgány napokon zaradili medzi svoje priority potrebu zvýšiť využívanie fondov EÚ, aby tak zlepšili výnimočne nízku mieru ich využívania (okolo 1,5 %).Prijali sa opatrenia na posilnenie administratívnej kapacity príslušných štruktúr, zjednodušenia správnych postupov, zvýšenie účinnosti verejného obstarávania a uľahčenie prístupu k spolufinancovaniu projektov prostredníctvom osobitných možností záruk. Účinnosť týchto opatrení však ešte treba overiť.

3.3. Závery

Vychádzajúc z aktuálnych informácií sa zdá, že Rumunsko prijalo opatrenia predstavujúce primeraný pokrok smerom ku korekcii nadmerného deficitu v lehote stanovenej Radou.

Konkrétne v prípade Rumunska postavilo vykonávanie dodatočných opatrení fiškálnej konsolidácie s cieľom dosiahnuť deficit približne 5 % HDP na ročnom základe (vrátane 25 % zníženia miezd vo verejnom sektore, 15 % zníženia sociálnych dávok, okrem dôchodkov, a rastu sadzby DPH z 19 % to 24 %) na dobrú cestu za dosiahnutím cieľa deficitu verejných financií (7,3 % HDP), ktorý sa dohodol na rok 2010 v kontexte programu viacstrannej finančnej pomoci. Rozsiahly účinok prenosu opatrení fiškálnej konsolidácie z roku 2010 a plánovaných dodatočných úspor na strane výdavkov by mal navyše v roku 2011 umožniť ďalšie zníženie deficitu pod hodnotu 5 % HDP. Rumunsko okrem toho prijalo záväzok znížiť svoj deficit pod 3 % HDP v roku 2012 a zdá sa, že tento cieľ je dosiahnuteľný.

Opatrenia prijaté Rumunskom podľa odporúčaní Rady sú dôležitým krokom k obnoveniu udržateľnej fiškálnej pozície a makroekonomickej stability. Zároveň existuje výrazné riziko. Dôležité bude predovšetkým zabezpečiť, aby vykonané opatrenia fiškálnej konsolidácie zostali i naďalej v účinnosti a aby sa ich vplyv nezmenšoval inými opatreniami. Rumunské orgány by okrem toho mali pokračovať v dôslednom vykonávaní reforiem, ktoré sa odsúhlasili v súvislosti s programom viacstrannej finančnej pomoci. Je nutné vyhnúť sa vyhláseniam o nových nákladných politických iniciatívach a nedopustiť zmeny v konsolidačnom balíčku. Vyvoláva to zvyčajne neistotu, a to v období, keď Rumunsko potrebuje upokojiť investorov, pokiaľ ide o predvídateľnosť jeho politiky.

Komisia sa na základe vyššie uvedeného posúdenia domnieva, že v súčasnosti nie sú v postupe pri nadmernom deficite v Rumunsku potrebné ďalšie kroky. Komisia bude naďalej pozorne monitorovať vývoj rozpočtu v Rumunsku v súlade so zmluvou a s Paktom o stabilite a raste, najmä vzhľadom na krehký stav verejných financií.

Porovnanie kľúčových makroekonomických a rozpočtových prognóz

[1] Prehľad všetkých minulých a prebiehajúcich postupov pri nadmernom deficite je k dispozícii na stránke:http://ec.europa.eu/economy_finance/sgp/deficit/countries/index_en.htm

[2] Ú. v. ES L 209, 2.8.1997, s. 6.

[3] „Špecifikácie vykonávania Paktu o stabilite a raste a usmernenia k forme a obsahu programov stability a konvergenčných programov“, schválené Radou ECOFIN z 7. septembra 2010, teraz k dispozícii na:http://ec.europa.eu/economy_finance/sgp/deficit/legal_texts/index_en.htm.

[4] V prípade Malty, ktorá 16. februára 2010 takisto dostala odporúčania v súlade s článkom 126 ods. 7 ZFEÚ, sa posúdenie odložilo do obdobia po predložení rozpočtu na rok 2011 so zreteľom na odporúčanie Rady adresované Malte odstrániť nadmerný deficit do roku 2011.

[5] Všetky dokumenty týkajúce sa postupu pri nadmernom deficite pre Litvu sa nachádzajú na nasledujúcej webovej stránke:http://ec.europa.eu/economy_finance/sgp/deficit/countries/index_en.htm.

[6] Všetky dokumenty týkajúce sa postupu pri nadmernom deficite pre Rumunsko sa nachádzajú na tejto webovej stránke:http://ec.europa.eu/economy_finance/sgp/deficit/countries/index_en.htm.